<classify> BARAZA la Madiwani la Jiji la Arusha limemchagua diwani wa kata ya Moshono kupitia Chama Cha Demokrasia na Maendeleo CHADEMA, Poul Matson kuwa Naibu Meya wa jiji hilo kwa kipindi cha mwaka mmoja.Matson maarufu kwa jina la Mzungu amechaguliwa kwa kupata kura 27 na kumshinda mgombea mwenzake Prosper Msofe wa Chama Cha Mapinduzi CCM. Msofe ni Diwani wa Daraja Mbili, ameambulia kura saba.Nafasi ya Naibu Meya Jiji la Arusha kwa miaka mitatu mfulululizo ilikuwa ikishikiliwa na diwani wa viti maalumu Chadema ,Viola Likindikoki lakini mwaka huu, hakugombea tena.Awali, uchaguzi huo ulikuwa uingie dosari baada ya msimamizi wa uchaguzi huo ambaye ni Kaimu Mkurugenzi Mtendaji wa Jiji la Arusha, Baryson Orcado kutuhumiwa kuingiza jina la diwani Msofe wakati taratibu za uwasilishaji majina kuwania nafasi hiyo na urudishaji fomu zilimalizika Julai, mwaka huu.Hoja hiyo iliibuliwa na Diwani wa Ngarenaro, Issaya Doita ambaye alionesha wazi kuwa na wasiwasi na mgombea wa CCM katika nafasi hiyo na kuonesha kuwa kanuni na taratibu zilikiukwa kwa makusudi kwa ajili yake.Doita alisema diwani Msofe amechaguliwa katika uchaguzi mdogo wa udiwani wa majuzi wakati taratibu zote za uwasilishaji majina kichama zilikamilika, uwasilishaji majina kwa Mkurugenzi ulipitishwa lakini amesikitishwa kuona jina lake.Hoja hiyo iliungwa mkono na Mbunge wa Arusha Mjini, Gobless Lema alisema Mimi leo ni Mbunge lakini mwaka 2020 naweza nisiwepo, madiwani wengine nao wanaweza wasiwepo ila tunapaswa kuheshimu kanuni na taratibu za baraza la madiwani na sio kupindisha ila nashauri tufanye uchaguzi.Baada ya hoja hizo, Mkurugenzi Orcado alisema waliopaswa kulalamika juu ya jina la Msofe kuingizwa katika uchaguzi wa Naibu walipaswa kuwa madiwani wa CCM na sio watu wengine na kama hakukuwa na malalamiko uchaguzi huo ni halali, hivyo aliwataka madiwani wa Chadema kuacha woga.Katika uchaguzi huo Kamati ndogo za jiji zilichagua wenyeviti na wajumbe ambapo Kamati ya Mipango alichaguliwa diwani wa Sombetini Ally Bananga, Mwenyekiti wa Kamati ya Afya na Elimu alichaguliwa diwani wa Ngarenaro Issaya Doita, Kamati ya Maadili alichaguliwa uenyekiti Zakari Mollel diwani wa Olorien.  <topic>: KITAIFA 